Jann Sjursen (KRF), 2003-05-27:
Kristeligt Folkeparti har i dag fremsat beslutningsforslaget, fordi vi i lighed med en lang række partier her i Folketinget ønsker at styrke børns rettigheder; styrke børns rettigheder i forhold til myndighederne og ikke mindst i forhold til stridende forældre.
I dag har børn reelt ikke nogen klagemulighed, når de er uenige i de afgørelser, der bliver truffet, f.eks. i forældremyndigheds-, samværs- og anbringelsessager.
Det er der flere grunde til.
Selv om børn principielt har ret til at klage til Folketingets Ombudsmand, som også ordførere har været inde på, så er dette klagesystem ikke indrettet til at tage sig af klager fra børn.
Det kræver noget særligt.
Børn får heller ikke tilstrækkelig information om, at de kan klage til Folketingets Ombudsmand.
Jon Andersen fra Folketingets Ombudsmand har i Børnerådets bog »Børnekonvention i Danmark« fra i år beskrevet, hvordan der årlig kun er ca. 150-200 klager, der vedrører børn, ud af 4.000 klager årlig hos Folketingets Ombudsmand.
Det er vel at mærke de voksne, der klager, skriver han.
Ifølge Jon Andersen sker det yderst sjældent, at mindreårige børn selv klager til Folketingets Ombudsmand.
FN's Børnekomité har også haft opmærksomheden rettet mod børns rettigheder i Danmark.
Komiteen er betænkelig ved, om klageinstanserne er tilgængelige og til rådighed for børnene.
fra børn, eller at der oprettes et særligt fokusområde for børns rettigheder hos Folketingets Ombudsmand. Her vil jeg godt understrege for de mange ordførere, som har udtrykt enighed med intentionerne bag Kristeligt Folkepartis forslag, at vi bestemt ikke er fikseret på, hvilken model der præcis skal gennemføres for at tilgodese de intentioner, der er bag vores forslag, og som flere partier har ytret støtte til.
Det kan ske ved, at vi udvider Børnerådets mandat.
Jeg tillader mig, så vidt angår det sidste, at minde Enhedslistens ordfører om, at dette har Enhedslisten faktisk selv foreslået tidligere i et lovforslag i Folketinget.
Ikke for at polemisere, for ellers tror jeg, jeg er meget enig i det, Enhedslisten sagde, men nu lagde Enhedslisten selv lidt afstand til begrebet i dag, og så vil jeg bare minde om dét, som faktisk også har været til inspiration for Kristeligt Folkeparti i forbindelse med udarbejdelsen af dette beslutningsforslag.
Men lad mig ud over at sige, at vi ikke har lagt os fast på en model, også positivt kvittere for de tilkendegivelser, som socialministeren gav på regeringens vegne i dag, og som jeg faktisk opfatter i en positiv mening.
Regeringen afviser forslaget, nuvel, det er o.k.,
men har også tilkendegivet, at den i samråd med Børnerådet vil se på de klagemuligheder, der eksisterer i dag, nemlig om der er behov for at forbedre en individuel klageadgang for børn.
Jeg vil også kvittere for det tilsagn, som jeg i hvert fald selv opfattede jeg fik i forbindelse med de korte bemærkninger tidligere, om, at man vil se på spørgsmålet om tilsynsfunktioner og også muligheden for, om det kunne være nyttigt at have et organ, der som en ombudsmandsfunktion, i hvert fald som Folketingets Ombudsmand, i dag har mulighed for at tage sager op af egen drift for at behandle dem.
Jeg er fuldt ud på det rene med, at ministeren i dag ikke har lovet andet end at se på sagen, men altså også for at skabe et bedre beslutningsgrundlag for, at Folketinget eller regeringen senere selv kan komme op med forslaget.
Det vil jeg da godt positivt kvittere for også i forbindelse med opsamlingen.
Men lad mig dermed også understrege, at det ikke i dag var sådan, at vi er utilfredse med Børnerådets indsats, tværtimod mener vi faktisk, at den har været meget nyttigt, og vi har i øvrigt også beklaget de besparelser, der tidligere var på Børnerådet. Men vi synes faktisk, at et børneråd suppleret med en børneombudsmandsinstitution eller et eventuelt fokusområde hos Folketingets Ombudsmand i dag kunne give nyttige synergieffekter, fordi Børnerådet altså har sin styrke derved, at det kan være mere udfarende og politik- og idéskabende, end en egentlig ombudsmandsinstitution i sagens natur kan være.
Men det er selvsagt noget, som vi kan diskutere videre i forbindelse med udvalgsarbejdet, og måske også, når socialministeren og Børnerådet har tilvejebragt mere dokumentation på det område, selv om jeg nok må indrømme, at vi fra Kristeligt Folkepartis side egentlig ikke savner megen dokumentation på det område.
Vi synes, at vi har både dokumentation og også rekommandationer, ikke mindst fra FN's Børnekomité, der burde få os til at handle på det her område.
Jeg vil godt sige tak - regeringspartierne har jo knyttet lidt an til ministeren, og det er ikke så unaturligt, at de vil være mere afventende, men så til de øvrige partier, måske lige med undtagelse af Dansk Folkeparti, der har en lidt egen position i forhold til beslutningsforslaget og dets intentioner.
Men til de øvrige partier vil jeg sige tak for ønsket om at bidrage til, at vi finder nogle bedre løsninger, der kan styrke børns rettigheder, og det mener jeg at kunne registrere
vi har et klart og fælles ønske om, selv om der selvfølgelig også er lidt forskellig tilgang til spørgsmålet om, hvilken model der er den ideelle at vælge, når det kommer til stykket.
Men det er ikke det, jeg fornemmer skiller Kristeligt Folkeparti fra Det Radikale Venstre og fra Enhedslisten og fra SF og fra Socialdemokraterne, der har udtrykt sig i den her debat.
Det kunne vi såmænd nok blive enige om, hvis det kom dertil, at det afgørende var, at vi havde muligheden for at styrke børns rettigheder, og det er det, der er det helt afgørende sigte for Kristeligt Folkeparti.
Så jeg håber, at dette beslutningsforslag og det, at Kristeligt Folkeparti også byder sig til på banen i den her sammenhæng ved at være et parti, der vil styrke børns rettigheder, kan være med til at sikre, at der sker noget på området. Vi vil i hvert fald følge op også på de tilsagn, som ministeren har givet her i dag, så det ikke bliver derved, men så vi, når vi får dokumentationen fra Børnerådet, kan drage konsekvenser af den sag.
Jeg håber også, at regeringen til den tid vil være lidt mere i offensiven på spørgsmålet, end ministeren var i dag, om end jeg altså kvitterer for de tilsagn, der blev givet. Jeg takker for debatten.